題嚴陵釣臺一首
作者：王阮
朝代：宋

paragraphs: 西都庸庸生禍胎，東都切切繩公台。
平生故人苦畏辱，坐定白雲那肯來。
沉幾深略滿帝腹，且憩先生一雙足。
使知天上麒麟兒，不似犬羊甘豢畜。
渭濱老叟不自持，爲人人以鷹名之。
豈識桐江一竿竹，依舊秋風魚正肥。
古來賢者亦避世，往往適逢天地閉。
得如建武亦不惡，又值首陽難降志。
山木陰陰江面寒，此天別在壺中寬。
幾曾流出桃花去，寶氣自駭人間觀。
當時不願世知己，稱到于今却如此。
塞馬得失天好還，千駟齊侯不窮理。